42 veïns i veïnes comencen a treballar per a l’Ajuntament de Paterna
16/11/2015

# 42 veïns i veïnes comencen a treballar per a l’Ajuntament de Paterna

[![L'alcalde durant la benvinguda als 42 veïns i veïnes de la localitat que treballaran en diferents departaments de l'Ajuntament](/images/noticias/2015/11/trabajadores-ayto.jpg)](/images/noticias/2015/11/trabajadores-ayto.jpg)

16.11.2015

Les persones contractades han començat hui un curs de prevenció de riscos laborals

L’Alcalde de Paterna, Juan Antonio Sagredo, ha donat la benvinguda als 42 veïns i veïnes de la localitat que treballen ja per a diferents departaments de l’Ajuntament. Les persones contractades han realitzat este matí, en el saló de plens municipal, un curs de prevenció de riscos laborals en què també se’ls ha explicat en què consistiran les seues funcions durant els pròxims mesos.

El primer edil ha subratllat que l’ajuntament ha realitzat “un escrupolós procés de selecció de personal en què s’ha tingut en compte, entre altres factors, la contractació de desempleats de llarga duració i amb càrregues familiars amb una capacitació i un perfil idoni per al lloc oferit”.

“Des que sóc alcalde, -ha continuat Sagredo-, un 90% dels veïns i veïnes amb els quals em reunisc reclama una ocupació i des de l’Ajuntament de Paterna farem el que es puga per a atendre esta demanda ciutadana, no sols generant treball en el mateix Consistori, sinó també incentivant la contractació per part de les empreses que han triat esta localitat per a la seua activitat econòmica”, ha subratllat.

L’Ajuntament de Paterna ha incorporat més de 40 persones en diferents àrees, que cobreixen des dels oficis més tradicionals (obrer, pintor, electricista, jardiner i llanterner), fins a altres càrrecs més tècnics (orientador laboral, treballador social, tècnic de prevenció, tècnic d’Educació, arquitecte tècnic, enginyer i delineant, entre altres).

Esta iniciativa de l’actual Govern socialista de Paterna suposarà una inversió de prop de 400.000 euros, procedents íntegrament de fons municipals, amb els quals el Consistori reforça el treball realitzat per totes les àrees de l’Ajuntament, alhora que ajuda econòmicament a aquelles famílies que pitjor ho estan passant en estos moments. La duració dels contractes oscil•la entre els 4 i 6 mesos i s’han realitzat des de l’àrea de Garantia Social i Ocupació.